**СТРАТЕГИЯ ЗА РАЗВИТИЕТО НА ЛОЗАРО-ВИНАРСКИЯ СЕКТОР В БЪЛГАРИЯ ЗА ПЕРИОДА 2022-2027 ГОДИНА**

1. **Увод**

Лозаро-винарският сектор притежава специфична структура, която включва първично производство на суровина (винено грозде), преработка и производство на акцизни стоки с висока добавена стойност (вина, ракии и дестилати). Икономическите единици в сектора (гроздо- и винопроизводители, както и производители на гроздови ракии и дестилати) са тясно свързани по между си и притежават потенциал за създаване на затворен цикъл на производството от полето до крайния продукт. От съществено значение за развитието на сектора е поддържането на лозарския потенциал – отглеждане на масиви с пазарноориентирани сортове грозде, прилагане на подходящи методи и модерна техника за обработване на лозята, както и поддържането на винарския потенциал на страната – предприятия с високотехнологично оборудване и достатъчен капацитет за преработване на продукцията в качествени вина, подходящи да задоволят нуждите на вътрешното потребление и на международния пазар. България разполага с квалифицирани специалисти и опит в отглеждането на винено грозде и преработката му във вино, но за да се постигнат световните нива на развитие страната се нуждае от производство на винено грозде, което да отговаря на утвърдените добри практики в лозаро-винарския сектор в световен план. От съществено значение е обновяването на лозовите насаждения, чрез презасаждане на старите лозови масиви и конверсия на сортовия състав, така че да се гарантира рентабилност на производството, устойчиво развитие на сектора и жизнеспособност на отделните гроздопроизводители.

Производството на качествено вино от своя страна е процес, който изисква непрекъснати капиталовложения в предприятията, които да осигурят технологична, екологична, енергийна и икономическа ефективност. Политиката в сектора за подобряване на показателите в тези два аспекта – лозарски потенциал и производство на винено грозде, и винопроизводство – цели да се даде възможност на икономическите единици, ангажирани с дейността в сектора, да бъдат конкурентоспособни и устойчиви на динамичните процеси в националното и световно стопанство. От съществено значение за поддържането на висок жизнен стандарт на икономическите контрагенти в сектора е осигуряването на стабилни взаимовръзки между тях, които да допринесат за трайното повишаване на производствените показатели.

Друг съществен елемент на политиката за развитие на сектора е насърчаването на земеделските стопани и преработвателите на суровина да развиват своята дейност съобразно все по-високите екологични стандарти, целящи да запазят максимално дълго наличните природни ресурси в оптимално състояние. Насърчаването на екологичните практики в развитието на земеделската дейност е подход, който не само оказва полезен ефект върху околната среда, но и помага на производителите да се позиционират в конкурентни пазарни ниши на регионалните и световни пазари. Отглеждането на местни и устойчиви сортове е един от начините да се намали екологичният отпечатък от лозарската дейност и да се осигури максимално съответствие с климатичните и почвени особености на конкретните региони в страната. Освен подобряване имиджа и разпознаваемостта на българските сортове, създаването на лозови масиви с местни сортове и вина от тях е важна предпоставка за развитието на винения туризъм, който също има съществена роля за развитието на лозаро-винарския сектор.

За да бъде постигнат дългосрочен ефект от политиката в сектора и изпълнението на стратегическите приоритети, от особено значение е равнопоставеността между икономическите единици, от които зависи цялостния просперитет и устойчивото изграждане на стабилна система от модерно и конкурентно гроздопроизводство, обвързано с производство на качествено вино. Засилването на позициите на най-малките и малките земеделски стопанства, които в своята същност и разглеждани по отделно не представляват значим пазарен фактор, ще даде възможност за цялостното развитие на сектора. Кооперирането на тези стопанства ще ги превърне в значим пазарен субект, който притежава способността да преодолява флуктуациите на пазара, както и ще допринесе за ресурсната им обезпеченост и ще улесни достъпа им до финансовите инструменти на провежданата политика в страната. Най-малките и малките стопанства, обединени в една кооперация, представляват конкурентна единица с потенциал за дълготраен и устойчив принос, както към благосъстоянието на отделните субекти в нея, така и към общото развитие на сектора.

От съществено значение за развитието на сектора остава поддържането на благоприятна среда чрез осъществяване на непрекъснат контрол от администрацията на всички етапи на производство и най-вече в търговската мрежа, както и контрол на внасяните и изнасяни продукти. Освен финансови и административни механизми следва да се засили и връзката между науката и работещите в сектора, за да се осигури достъп до информация в помощ на бранша.

Промените в пазарните условия определят нарастващата необходимост от укрепване авторитета и ролята на браншовите организации в помощ и защита на интересите на производителите.

Сериозно предизвикателство пред сектора е и т. нар. сив сектор, свързан с нерегламентирано, а често и нелегално производство и разпространение на акцизни стоки (вино, ракии и дестилати), в нарушение на продуктовото и акцизното законодателство. Този феномен се отразява негативно върху нормалните пазарни условия и здравословната конкурентна среда. За неговото съществуване има редица субективни причини, но и обективни такива, като основната сред тях са ниските доходи от реализация на непреработена продукция от лозарските стопанства за сметка на увеличаващите се производствени разходи.

*Категоризация на лозарските стопанства, специализирани в производството на винено грозде:*

*- Микро стопанства – до 0,5 ха*

*- Много малки стопанства – от 0,5 до 1 ха;*

*- Малки стопанства – от 1 ха до 5 ха;*

*- Средни стопанства – от 5 ха до 30 ха;*

*- Големи стопанства – над 30 ха до 650 ха;*

*- Много големи стопанства – над 650 ха.*

***Микро и много малките стопанства*** *произвеждат грозде най-често за лична консумация, а произведеното вино е в рамките на допустимото за лична консумация. Тези стопанства често са управлявани от хоби-лозари и те нямат икономическо значение. Въпреки че броят им не е незначителен (най-малките стопанства са 44,39% от всички стопанства), съвкупно те стопанисват 2,63% от насажденията, или 756,80 ха).*

*Най-многобройната самостоятелна група лозарски стопанства е тази на* ***малките*** *– от 1 до 5 хектара – 1 201, или 34,37% от всички регистрирани стопанства, като обаче те отглеждат едва 9,06% от общите насаждения – общо 2 605,2 ха. Тези стопанства притежават потенциал за развитие и възможност да бъдат фактор в икономическите процеси в сектора.*

***Средните*** *по размер лозарски стопанства от 5 до 30 ха са 532 броя и стопанисват 15,23% от насажденията или 24,33% от общата площ с винени лозя. В тази група попадат стопанства, притежаващи собствени винарски изби, които успяват да задоволят собствените си потребности от суровина. Това са най-често стопанства, посветени на производството на качествени и бутикови вина от по-висок ценови клас. Те притежават сериозен потенциал за развитие и адаптиране към световните тенденции на пазара на вино. Силно адаптивни към промените в сектора и едновременно чувствителни към поддържане на постоянна конкурентна среда на пазара.*

***Големите и много големите*** *лозарски стопанства (от 30 до 650 ха и над 650 ха) са значително по-малко на брой – 6,01%, но съвкупно те управляват над 63,97% от общата площ с лозя в регистрираните стопанства. Само едно стопанство попада в категорията над 650 ха, което разполага с 806,2 ха площ и самостоятелно заема дял от 2,8% от общата площ с винени лозя.*

*Стопанствата от тези две категория често имат свои винарски изби или имат търговски отношения с големи такива, които имат висок винопроизводствен капацитет. Техните пазарни позиции са доста по-силни, но в същото време при тях често липсва гъвкавост по отношение на навременното реагиране на пазарните сигнали.*

1. **Приоритетни области**
2. **Модернизация и дигитализация на лозарските стопанства и винарските предприятия**
   1. **Описание**

В условията на растяща конкуренция на пазара на вино модернизацията и дигитализацията се превръщат в основен фактор за устойчиво развитие, ефективност и рентабилност в областта на лозарството и винарството. Инвестициите в модерно оборудване и високотехнологично производство ще доведат до засилване позициите на икономическите единици в сектора и повишаване на неговия принос към общите национални резултати от функционирането на цялото стопанство на страната.

С внедряването на нови технологии винопроизводителите ще подобрят производствените процеси в своите предприятия и ще повишат резултатността от дейността си.

Технологизацията в лозарството и винарството се развива с бързи темпове от оптимизиране на напояването на лозята и механизацията при събирането на гроздето, до производството на крайния продукт - виното. Това включва внедряване на системи за прецизно земеделие, позволяващи осъществяване на мониторинг през целия вегетационен период на лозите и извършване на агротехнически мероприятия. Механизираното обработване на лозя повишава производителността на труда и рентабилността на дейността по отглеждане на лозовите насаждения, като допринася и за решаване на проблема с недостига на работна ръка. Например, употребата на гроздокомбайни оптимизира работата, повишавайки производителността и качеството на продукцията; намалява загубите, а качеството на прибраната реколта е по-добро.

Модернизацията и използването на усъвършенствани технологии ще доведе до оптимизирането на управлението на процесите в сектор лозарство и винарство и до повишаване на ефективността и рентабилността на производството. В световен мащаб все повече се налагат използването на цифрово картографиране и планиране на добива, обработка на лозята с безпилотни трактори/комбайни, задвижвани и управлявани дистанционно, платформи за управление на оборудването във винопроизводствените предприятия. В резултат на прилагането на тези технологии разходите за вода, гориво, торове и химически средства за защита на лозята ще бъдат оптимизирани. Чрез нововъведени дигитални системи за контрол и мониторинг на основните процеси в лозарската дейност биха могли да се следят и управляват редица фактори (състоянието на почвата, микроклимата, здравето на лозата), влияещи върху количествените и качествени показатели на гроздето и прилагането на подходящи практики за управление на стопанството.

* 1. **Мерки**
  + Инвестиции в техника за лозарските стопанства (финансиране със средства от ЕЗФРСР)
  + Инвестиции в оборудване и разширяване на производствената база на винарските предприятия (подпомагане по мярка "Инвестиции в предприятия", Национална програма за подпомагане на лозаро-винарския сектор)
  + Инвестиции в технологии на отглеждане и преработка, вкл. научни технологии и иновации

1. **Екологизация в лозарските стопанствата и намаляване на екологичния отпечатък при винопроизводството**
   1. **Описание**

Развиването на селскостопанска дейност, вкл. на лозарска, е силно зависимо от климата, а съответно и от климатичните промени. Тази обвързаност определя необходимостта от предприемане на мерки, действия и практики за смекчаване на последиците от изменението на климата и адаптиране на сектора към тях. Лозаро-винарската дейност дава своето отражение върху околната среда и това е причина механизмите на новата ОСП за опазване здравето на хората и околната среда - европейската Зелена сделка, да бъдат приложими и към политиката в лозаро-винарския сектор. Прилагането на тези механизми ще допринесе за постигане на баланс между икономика, екология, както и социални мерки за подобряване на здравето и качеството на живот на гражданите. Постигнатите като част от тази сделка договорености, включват:

* Намаляване с 50% на употребата и риска от пестициди и намаляване на употребата на по-опасни пестициди до 2030 г. в ЕС;
* Намаляване с 20 % използването на изкуствени торове в ЕС;
* Достигане на 25% от земеделската земя за биологично земеделие до 2030 г. в ЕС.

Всяка държава членка, следва да предвиди своята бъдеща политика и развитието на различните сектори от своето селско стопанство с оглед постигането на тези цели. В тази връзка сред основните приоритети за развитието на сектора са внедряването на практики и технологии в лозарството, както и при производството на вино, които да ограничат негативното въздействие върху околната среда до минимум и да насърчат използването на възобновяемите ресурси.

Един от основните отпечатъци върху околната среда, вкл. водните ресурси, дава мащабната употреба на минерални торове. Тяхното ограничаване в процеса на отглеждане на селскостопански култури, в т.ч. и винени лозя, би довело да намаляване натоварването на почвения ресурс, както и до неговото съхраняване в характерните за всеки район почвени особености. Изменението на почвения състав, резултат от торенето със синтетични торове, загубата на естествени хранителна вещества в хумусния слой и преноса на химикали в подпочвените води, са процеси, които биха могли да бъдат ако не елиминирани, то поне значително ограничени от повишаване използването на органични торове.

Внасянето на органичните торове в лозовите насаждения осигурява хранителни вещества за лозите. Органичните торове обогатяват почвата с полезна микрофлора и представляват важен източник на храна и енергия за почвените микроорганизми. С тях се внасят редица макро- и микроелементи, поради което с право се наричат пълни торове. Хранителните вещества от органичните торове се освобождават постепенно, поради което тези торове имат продължително последействие. Те са фактор за възпроизводство на почвеното плодородие, като се поддържа равновесието на хумуса в почвата, имат и мелиоративно значение, тъй като подобряват структурата на почвата и повишават водозадържащата й способност. Компостът като органичен тор има редица предимства от екологична гледна точка. Произведеният от лозови джибри, пръчки, семки компост притежава висок процент на органично вещество и отлични физични показатели.

Алтернативните методи на химическата борба с вредните организми се базират на прилагането на механични, биологични или термични методи и процедури. Прилагането на алтернативни методи прави възможно намаляването на употребата на продукти за растителна защита, което прави производството по-безопасно за здравето на хората и допринася за намаляване на негативния екологичен отпечатък.

У нас в сферата на биологичното растениевъдство доминират трайните насаждения, в това число и лозята, като през последните две години площите се увеличават. Освен ползите за околната среда, преминаването към или поддържане на биологично лозарство ще създаде и предпоставки за постигане на добър социален ефект - създава заетост в селските райони и повече работни места в сравнение с конвенционалното производство.

По отношение на винопроизводството страната ни разполага със значителен потенциал за усвояване на възобновяеми енергийни източници (ВЕИ) с фокус върху соларните инсталации и оползотворяването на биомасата от отпадъците. Този неусвоен потенциал, заедно с актуалната ситуация и условията за развитие на сектора, предлагат поле за развитие на инвестициите за производство на електрическа енергия от възобновяеми източници (ВИ) за собствено потребление в предприятията при много по-ниски разходи за инвеститорите. Насърчаване на потреблението на енергия от ВИ за собствено потребление е приоритетно, тъй като става въпрос за субсидиране с оглед подобряване на възвращаемостта на инвестицията. Насърчаването на енергийната и ресурсна ефективност е задължително за увеличаване на конкурентоспособността на лозаро-винарския сектор.

* 1. **Мерки**
* **Оптимизиране използването на електрическа и топлинна енергия**
* Извършване на оценка на енергийната ефективност на оборудването, процесите и сградите
* Намаляване използването на енергийни източници, допринасящи за емисиите на парникови газове и увеличаване на използването на възобновяема енергия
* Въвеждане на производство на енергия в обектите за винопроизводство от възобновяеми източници чрез изграждане на инсталации за ВЕИ за производство на енергия за собствено потребление, включително такива използващи биомаса (подпомагане по мярка "Инвестиции в предприятия", Национална програма за подпомагане на лозаро-винарския сектор.); парогенератори и други съоръжения за производство на топлинна енергия
* **Оптимизиране използването на водата**
* Извършване на мониторинг на потреблението на вода
* Въвеждане на автоматизирани системи за напояване, с контролирано подаване и ниска консумация на вода
* Отглеждане в симбиоза с други насаждения в междуредията
* Използване на пречистените отпадни води от преработвателната дейност за напояване, където това е възможно
* **Оптимизиране използването на торове и препарати**
* Засаждане на местни и интродуцирани сортове, устойчиви на болести и неприятели
* Частична замяна/намаляване на минералните торове чрез влагане на всички видове органични торове и подобрители на торове с акцент върху използването на такива, които са отпадъчен материал от човешката и други дейности, вкл. биомаса
* **Управление на отпадъците**
* Изграждане/модернизиране/оборудване на съоръжения за съхраняване на отпадни води, включително инсталации за пречистване на отпадъчни води в преработката (подпомагане по мярка "Инвестиции в предприятия", Национална програма за подпомагане на лозаро-винарския сектор)
* Инвестиции в съоръжения и оборудване, позволяващи преработката и повторното използване на отпадъчни суровини от селскостопански продукти използвани за собствено потребление (подпомагане по мярка "Инвестиции в предприятия", Национална програма за подпомагане на лозаро-винарския сектор), включително компостиращи инсталации с цел стимулиране на кръговата икономика
* **Насърчаване на биологично лозарство**
* Увеличаване на площите с биологични лозя, следвайки националната и европейска политика за увеличаване на площите с култури, отглеждани по биологичен начин

1. **Подобряване на пазарната ориентация на лозарските стопанства чрез насърчаване на кооперирането, оптимизиране на сортовия състав** **и прилагане на подходящи техники за отглеждане на лозята**
   1. **Описание**

Производството на винено грозде с цел получаване на приходи и генериране на доход изисква от земеделските стопани да превърнат своите стопанства в ефективни и рентабилни икономически единици, активно участващи на пазара. Когато производството в едно стопанството достигне размер, оказващ влияние върху цялостното развитие на сектора, то би могло да бъде разглеждано като икономическа единица с потенциал за разгръщане и влияние на общностния и международен пазар. Такива стопанства обаче са малко на брой във всеки един сектор. В условията на пазарна икономика, при характерната за сектора липса на предварително договаряне на суровината и силна конкуренция между производителите на грозде, е важно създаването на възможност за сътрудничество между многото на брой малки стопанства, които съвместно да се превърнат във фактор за бъдещото развитие на сектора.

Към 2021 година производството на винено грозде в България се осъществява от голям брой лозарски стопанства – 3 471, основната част, от които стопанисват насаждения с размер до 30 ха (94% от всички стопанства). В същото време общата площ, която те стопанисват е едва 35% от общата площ с регистрирани винени лозя. Това предопределя слабите пазарни позиции на голяма част от производителите на суровина в страната. Лозарските стопани, които не разполагат със собствени преработвателни мощности са допълнително затруднени и от факта, че значителна част от производителите на вино сами произвеждат необходимото им грозде, или имат изградени търговски отношения с гроздопроизводители. Най-малките и малките стопанства често не могат да реализират произведената суровина, което възпрепятства ефективното им съществуване. Освен количеството на произведеното грозде, съществени фактори за позиционирането на лозарско стопанство на пазара са качество на добивана продукция сортовият й състав, и не на последно място – предприемаческите умения на земеделския стопанин.

Кооперирането на лозарските стопанства създава възможности за подобряване на пазарните позиции на малките стопанства. Кооперирането ще допринесе за укрепването на позицията им във веригата на доставки, оптимизирането на производствените разходи, по-ефективното управление и подобряване предлагането на суровина, както и ще се създаде възможност за съвместна преработка в краен продукт. Съвместното винопроизводство от своя страна дава възможност за съобразяване с търсенето, оптимизиране на производствените разходи, насърчаване на обмен на добри практики и други, което ще доведе до повишаване конкурентоспособността на производителите. Сътрудничеството създава възможност за навременна информираност, както и за повишаване на позициите на отделните членове в процесите на договаряне. Сдружаването играе важна роля и за разпространяването на добри земеделски практики в стопанствата, което е важна крачка към постигане на устойчиво развитие.

Засаждането на конкурентни сортове винено грозде и прилагане на подходящи техники за отглеждане на лозята, включително регулирането на добивите с цел повишаване качеството на гроздето, са важна крачка към постигането на икономически резултати при най-малките и малките стопанства, но не е достатъчно за засилване на пазарната ориентация в тази категория. Кооперирането между най-малките и малките стопанства дава възможност за засилване на позициите на лозарите при осъществяването на търговските взаимоотношения между лозарите и винарите, където от съществено значение е и обемът на предлаганата суровина (добитото винено грозде).

Отглеждането на пазарно ориентирани сортове винено грозде и преработката му във вино от среден и висок клас, би могло да осигури на лозарските стопанства, работещи самостоятелно или в сътрудничество помежду си, да постигнат по-големи приходи и стабилен доход, които да допринесат съществено за развитието на сектора като цяло.

Търсенето на определи сортове винено грозде се определя от търсенето при сортовите вина и купажираните вина от среден и средно висок клас. Също така се засилва значението и интересът към местните и автохтонни сортове, допринасящи и за развитието на специфичен туристически продукт, както и на такива, устойчиви на променящите се климатични въздействия. Предвид факта, че лозарската дейност е свързана с отглеждане на трайни насаждения, чиято най-силна производствена фаза се достига между петата и осмата година на отглеждане, от съществено значение за развитие на икономически значима дейност, съобразена с пазарните тенденции, е правилното подбиране на сортовия състав на насажденията след предварително запознаване с търсенето и с възможностите за снабдяване с качествен посадъчен материал. Не е изключено и преориентиране към нови сортове по време на жизнения цикъл на отглеждане на лозята, но в тези случаи преценката на риска се извършва въз основа на наличния капацитет на стопанството да извършва двете дейности едновременно – частично и поетапно презасаждане.

Преобладаваща част от най-малките и малките стопанства реализират продукцията си за лична консумация или на дребно. Това са стопанства с полу пазарна ориентация и тяхната дейност не е съществен фактор при формирането на икономическите показатели в сектора. Повишаването на пазарната ориентация е приоритет само за тези, които произвеждат по-голямо количество грозде с търговски качества. При големите и най-големите стопанства често липсва гъвкавостта, характерна за по-малките стопанства, въпреки че те също следва да развиват своята дейност, така че постоянно да повишават конкурентоспособността си, както на вътрешния така и на международния пазара. При тях адаптирането на сортовия състав на насажденията към потребностите на пазара и следването на тенденциите в търсенето и предлагането на определени сортове винено грозде, ще доведе до търсения резултат – изграждане на икономически стабилна вътрешна мрежа от пазарно ориентирани и стабилно позиционирани стопанства.

За повишаването на пазарната ориентация на стопанствата следва да бъде избран механизъм, който да съответства на спецификите и на възможностите на сектора – коопериране и оптимизиране на сортовата структура на лозовите насаждения в стопанствата с потенциал за значителен икономически принос, въз основа на отчетения характер на платежоспособното търсене.

Сортовата структура на виненото лозарство в България е отражение на историческото развитие на сектора, на почвено-климатичните условия и техните изменения в отделните лазарски райони на страната и на пазарните процеси, предопределящи търсенето и предлагането на вина на българския и международния пазар, включително развитието на туризма. Засаждането и поддържането на конкурентен сортов състав и полаганите грижи за отглеждане на насажденията е основа за постигането на ефективен и устойчив лозаро-винарски сектор. Сортовата структура на българското лозарство отразява в голяма степен сортовата структура в световен план, като отглежданите у нас сортове, обхващат почти всички от 25-те най-често отглеждани сорта в света. При избора на конкурентни сортове следва да се вземат под внимание климатичните и почвени специфики на различните лозарски райони на страната, и пригодността на конкретните сортове грозде – за червени и/или бели вина да бъдат отглеждани при съответните условия.

В страната ни са установени два района за производство на регионални вина със защитено географско указание, в съответствие с политиката на ЕС за качествени вина: Дунавска равнина и Тракийска низина. Регистрирани са и 52 географски означения за производство на вина със защитено наименование на произход, чиито спецификации, освен конкретните райони описват и допустимите сортове, които могат да бъдат отглеждани, както и допустимите технологии за отглеждане.

От българските сортове бяло винено грозде през 2020 г. години търсени са Мискет червен, Димят, Тамянка, Мискет варненски, Мискет врачански, Дунавски лазур и Мискет кайлъшки, а от червените – Памид, Мавруд, Широка мелнишка лоза, Гъмза, Сторгозия, Ранна мелнишка лоза, Рубин, Букет, Шевка, Евмолпия. От интродуцираните сортове на вътрешния пазар търсени са – Мускат Отонел, Шардоне, Совиньон блан, Траминер, Юни блан, Алиготе, Ркацители, Ризлинг рейнски, Вионие, Пино гри, Ризлинг италиански и Семийон от белите, и Мерло, Каберне совиньон, Сира, Каберне фран, Пино ноар, Кот, Пети вердо, Регент и Гренаш от червените.

* 1. **Мерки:**
     + Актуализиране на закона за кооперирането или създаването на нов съвременен закон за коопериране в земеделието с цел създаване на нова законова рамка, позволяваща създаването на съвременни форми на коопериране между операторите в сектора;
     + Стимулиране на кооперирането на всички нива в сектора особено при малки и много малки стопанства от производството на винено грозде до дистрибуцията/търговията на вино (вкл. създаването на общи кооперативни брандове) с цел създаване на устойчив модел и структура на сектора; използване на успешни модели от други страни; създаване на типови проекти в сферата на кооперирането
     + Провеждане на широкообхватна информационна кампания за ползите от кооперирането и повишеното сътрудничеството между лозарските стопанства;
     + Осигуряване на приоритет по мерки и схеми за подпомагане съгласно Общата селскостопанска политика на ЕС на сдружения на производители на винено грозде и пазарно ориентирани стопанства;
     + Засаждане на конкурентни сортове винено грозде (подпомагане по мярка „Преструктуриране и конверсия на лозя“ от Националната програма за подпомагане на лозаро-винарския сектор);
     + Изследване, запазване и отглеждане на местни и автохтонни сортове;
     + Осигуряване на приоритет по различните мерки и схеми за подпомагане съгласно Общата селскостопанска политика на ЕС на площи, засадени с определени сортове винени лозя;
     + Създаване на гаранционен фонд (със средства от държавния бюджет и самоучастие на лозарски, лозаро-винарски и винарски предприятия), чрез който под формата инструменти и буферни средства да се осигурява подкрепа за сектора при щети върху реколтата в резултат на природни бедствия, пазарни колебания и други извънредни обстоятелства;
     + Ясно разграничаване на категориите стопанства според тяхната пазарна ориентация (пазарни и полупазарни стопанства), с оглед определяне нивата на финансиране.
     + Изготвяне на национална пазарна стратегия в сектора
     + Създаване на единен винен бранд за България (българско вино), чрез който българското вино да бъде разпознаваемо за българските и чуждестранни потребители;
     + Пазарно насочване на различните категории вино (бутилирани вина от висок клас, бутилирани вина от среден клас, трапезни вина, клас не бутилирани вина (наливно вино за търговия на едро между стопански субекти), съобразно търсенето и предлагането в регионален и международен аспект.

1. **Повишаване на информираността по отношение на лозарството и производството на вино**
   1. **Описание**

Лозаро-винарският сектор в България е сред земеделските сектори с най-древна традиция и е залегнал в изграждането на съвременния културен и етнографски облик на страната. Поминъкът на древните цивилизации, населявали територията на днешна България е бил свързан с отглеждането на винено грозде и преработката му във вино. Траките например, са вярвали, че чрез виното се доближават до боговете и са посветили голяма част от своя бит в изработката на съдове за съхранение и пиене на вино. Златните ритони са емблематичен съд от културата на древните траки, предназначен именно за пиенето на вино. Също така, виното е неразделна част и от християнските църковни обреди, то е част от ритуалите на всеки християнски празник.

Запознаването на обществото с уникалната история и традиции на лозаро-винарския сектор в страната, както и популяризирането на отглежданите сортове винено грозде и разнообразието от произвеждани вина, следва да бъдат приоритет, който чрез подобряване винената култура на населението да допринесе за развитието на винопроизводство с модерен стил и сетивно въздействие. За целта е необходимо провеждането на информационни кампании, разпространението на рекламни материали, създаването на центрове, където да се извършва този обмен на информация и където потребителите да се доближат максимално до производствените процеси в сектора.

Повишаването на информираността на потребителите по отношение на виненото лозарство и производството на вино в страната ще доведе до повишаване на конкурентоспособността и търсенето на продуктите на целевите пазари. Създаването и поддържането на информационна платформа, съдържаща информация за лозаро-винарския сектор, представлява инструмент с широк спектър на приложение, който дава възможност за предоставяне на информация и реклама на продуктите от сектора.

Целта на една такава платформа е повишаване на информираността на потребителите за предлаганите на пазара винарски продукти, техните специфични качества и наличност. Тя ще съдържа и информация за отглежданите винени сортове лози и разпределението им по лозаро-винарски райони. Чрез нея ще е достъпна и информацията за всички винарски изби на територията на страната, видовете вина, както и предлаганите от тях допълнителни услуги.

Създаването и внедряването на платформата ще допринесе за създаването на връзка между производители и потребители, ще повиши разпознаваемостта на българските вина със ЗНП/ЗГУ, на сортовите вина без ЗНП/ЗГУ, включително и на вина, произведени по метода на биологично производство.

Виненият туризъм е също един от начините за повишаване на информираността за сектора, а неговата реклама и популяризиране биха могли да бъдат част от предвижданата информационна платформа. Виненият туризъм е една от най-бързо развиващите се форми на специализиран туризъм и е сред най-разпространените методи за диверсификация на производството в лозарските стопанства и винените предприятия. Голяма част от съществуващите винарски изби са отворени за посещение и възможности за купуване на вино на място, имат дегустационни зали, някои с хотелска част, имат ежегодни традиционни мероприятия и туристически турове.

Друг инструмент за повишаване на информираността е провеждането на обучения за представителите на лозарския сектор. Целта на тези обучения е да се повиши познаването на спецификите на лозаро-винарската дейност, методите при изграждане на нови лозови насаждения, изискванията и препоръките към лозовия посадъчен материал и техниките за опазване на лозята. Изработването и разпространението на актуални бюлетини с препоръки от научните звена в сектора за отглеждане на местни сортове грозде, също имат отношение за постигане на желаното качество в сектора. Винопроизводителите ще бъдат запознавани и с новостите в технологичния процес, възможностите за модернизация и дигитализация на винарските предприятия, добрите практики в други държави.

Популяризирането на българския лозаро-винарски сектор и предоставянето на възможност неговият потенциал да бъде обект на международен трансфер на знания и опит, допринасят не само за местното развитие на процесите по отглеждане на лозови насаждения и производство на вино, но и за увеличаване на сътрудничеството между винарски ориентираните страни в региона.

**4.2. Мерки**

* Подпомагане на изграждането на информационна платформа;
* Организиране и провеждане на обучения;
* Разработване/създаване на национални винени туристически маршрути и на интерактивна дигитална карта, която да предоставя пълна информация за стопанствата, предприятията за производство на вино, възможностите за консумация, местата за настаняване и др.;
* Изграждане на информационни и презентационни центрове в 6 области на страната (вкл. в София-град) – обособени пунктове за продажба на едро на българско вино в областните/регионалните борси и тържища;
* Запознаване на местния сектор на ресторантьорството и хотелиерството с качествата и преимуществата на българско вино;
* Насърчаване на държавните институции да използват за представителни цели по време на национални или новогодишни празници и за подаръци на чуждестранни делегации българските вина или малки макети на символите на българското вино, например малък макет на ритон;

1. **Повишаване на ролята на браншовите организации в сектора и тяхното въздействие върху процесите в него** 
   1. **Описание:**

Ролята и правомощията на браншовите организации в лозаро-винарския сектор са определени със Закона за виното и спиртните напитки. Законът определя съществуващите браншови организации като междупрофесионални организации на производителите, преработвателите и търговците на лозаро-винарски продукти. Тези организации са Националната лозаро-винарска камара (НЛВК) и регионалните лозаро-винарски камари (РЛВК).

Лозаро-винарските камари (НЛВК и РЛВК) като междупрофесионални организации имат за основана цел да защитават професионалните интереси на производителите на грозде, вино и продукти от грозде и вино, да защитават произхода, качеството и автентичността на произвежданите продукти. Членството в камарите е доброволно и лицата които кандидатстват за членство в тях трябва да отговарят на конкретни изисквания.

Лозаро-винарските камари са организации с нестопанска цел и техните функции и дейности са описани в уставите на НЛВК и на съответната РЛВК.

По-важните дейности, които изпълнява НЛВК са:

* участва в осъществяването на националната политика за развитие на лозарството и винарството и лозаро-винарските райони в страната;
* участва в разработването на проекти на нормативни актове, свързани с лозаро-винарския сектор;
* изготвя доклади за състоянието на лозарството и винопроизводството;
* учредява, определя териториалния обхват на регионалните лозаро-винарски камари; разработва добри практики за производство и предлагане на пазара на лозаро-винарски продукти;
* прави предложения за определяне на район за производство на вино със защитено наименование за произход (ЗНП)/защитено географско указание (ЗГУ);
* защитава интересите на лозаро-винарския сектор на национално ниво;
* предлага начини за разпределение на средствата на МЗХГ, предназначени за развитие и подпомагане на лозарството;
* предлага намеса на държавата на пазара на лозаро-винарски продукти;
* подпомага централните и териториалните органи на изпълнителната власт, при разработването на икономическата им политика и целевото финансиране на програми и проекти за лозарските райони и населените места;
* утвърждава състава на регионалните дегустационни комисии; осъществява контрол върху дейността на РЛВК;
* участва в спорове по защита на качеството и произхода на вината, когато са упълномощени от своите членове;
* организира национални и международни конкурси за вино и спиртни напитки;
* организира обучения по теми, свързани с производството на лозаро-винарски продукти;
* както и други функции, определени в нейния устав.

По-важните дейности, които изпълняват РЛВК са:

* издават сертификати за произход на винено грозде;
* издават сертификати за произход на качествени вина от специализиран район (ЗНП/ЗГУ);
* издават сертификати за автентичност на гроздови, винени и джиброви ракии, и бренди;
* извършват задължителен органолептичен анализ и оценка на качествените вина чрез Регионалните дегустационни комисии към РЛВК;
* одобряват професионалния кодекс в съответствие с ЗВСН и подзаконовите нормативни актове, които определят изискванията за засаждане и реда за засаждане, унифицирана растителна защита на виненото грозде, гроздовата реколта, преработване и правилно преработване на вина и други професионални изисквания;
* дават препоръки към собствениците, които не са отглеждани своите лозя по начина, по който да извършват мерките за предотвратяване на ерозията и мерките за растителна защита;
* изготвят предложения до МЗХГ за изкореняване на изоставени лозя и други.

Вменените на камарите функции и тяхното регулярно изпълнение е възпрепятствано от липсата на ясна и точна регулация във взаимоотношенията на НЛВК и РЛВК консолидация. За да се подобри взаимовръзката и съвместната работа на двете организации, така че дейността им да бъде ефективна и да влияе положително върху процесите в сектора, е необходимо да се усъвършенства нормативната база. По този начин ще се осигури възможност за повишаване на ролята на браншовите организации в лозаро-винарския сектор.

* 1. **Мерки:**
* Промяна в ЗВСН с цел консолидация на професионалната представителност на лозаро-винарския бранш – преобразуване на РЛВК в регионални клонове/подразделения на НЛВК
* Разработване на единни браншови стандарти в сектор лозарство и в сектор винарство от НЛВК при съобразяване с регионалните специфики и при взаимодействие при изготвянето им с научната общност
* Създаване и поддържане от НЛВК на Набор от добри производствени практики за сектора
* Създаване на Типови проекти от НЛВК и ИАЛВ

**6. Засилване на взаимодействието между институциите, ангажирани с прилагането на политиката и контрола в сектора**

**6.1. Описание**

От съществено значение за развитието на сектора е ролята на институциите, които са ангажирани с прилагането на политиката и осъществяването на контрола по нейното изпълнение. Със своята дейност органите на държавата и национално представените организации в сектора (НЛВК и РЛВК) следва да стимулират развитието на гроздо- и винопроизводствената дейност на регионално/местно ниво, така че да гарантират сигурност не само за операторите в сектора, но и за потребителите на неговия краен продукт. Създаването на проследимост по цялата верига на производство е условие за правилно функциониране на селскостопанските процеси и за качество на виното.

Взаимодействието между Изпълнителната агенция по лозата и виното и НЛВК с нейните клонове в процеса на проследяване на производството на различните категории вино, ще даде възможност за осъществяване на своевременен контрол на регионален принцип. Така ще се подпомага политиката в сектора и ще се гарантира равнопоставеност на операторите, които са пазарно ориентирани. Всички регистрирани гроздо- и винопроизводители следва по право да са членове на РЛВК, като по този начин ефективността на контрола ще бъде в съответствие с нуждите на сектора. Дейността на национално представените организации в сектора следва да се контролира от ИАЛВ, която е национален орган за упражняване на контрола в сектора.

Ефективното партньорство между институциите и национално представените организации ще спомогне за изпълнението на дейностите по популяризиране и реклама на българското вино, по начин който да затвърди неговия имидж на местно и международно равнище.

**6.2. Мерки**

* Промяна в ЗВСН, чрез която да се установи по-стриктен санкционен режим по отношение на производството на вино от нерегистрирани производители и засилване на контрола, чрез взаимодействие между отговорните държавни институции
* Въвеждане на система за идентификация на произведеното и продадено вино (сертифициране), ясно разграничаване на наливното вино, предназначено за пазара (домашно вино) и виното от висок клас
* Разработване на пилотен проект за изграждане на център „Българска лоза и вино“ за развитие на лозаро-винарските технологии в страната – засилено сътрудничество между държавните органи, научните институти и национално представените организации в сектора;
* Популяризиране на бранд „Българско вино“, чрез изработване на рекламни и подаръчни материали за популяризиране на българското вино, щандове на различни мероприятия, на които да се предлага българско вино, организиране на мрежа за търговия (вкл. онлайн) на вино– дейността е от компетенциите на НЛВК и РЛВК, а държавните органи осъществяват контрол;
* Изготвяне и реализиране на проект за изграждане на демонстрационно лозаро-винарско стопанство под егидата на OIV. Проектът следва да включва създаване на 50-60 дка лозово насаждение с автохтонни сортове, предприятие за производство на вино от най-висок клас и лаборатория за изпитване на продукцията, маркетингов обект.